[{"text_idx": "#000001", "text": "Bilbo, munduko zortzigarren hiria talentua atxikitzeko gaitasunari dagokionez"}, {"text_idx": "#000003", "text": "Talentua atxikitzeko gaitasunari dagokionez, Bilbo 8. lekuan dago, mundu-mailan, 2022ko Global Talent Competitiveness Index (GTCI) txosteneko rankingeko 175 hirien artean. Sailkapen orokorrean, berriz, bigarren blokean dago, zehazki talentu-indizerik oneneko 87. hiria da. Zerrendaren buruan San Frantzisko dago, eta ondoren Boston eta Zu\u0308rich."}, {"text_idx": "#000004", "text": "Txostenak, Insead nazioarteko negozio-eskola ospetsuak Human Capital Leadership Institute eta Portulans Institute erakundeekin batera osatuak, herrialdeak eta hiriak nola hazten diren eta talentua nola erakartzen eta atxikitzen duten neurtzen du. Txostena urtero ematen da argitara, aurrenekoz 2013. urtean, eta gaur egun mundu-mailako erreferentea da."}, {"text_idx": "#000005", "text": "Hiriei buruzko atalean, Global Cities Talent Competitiveness Index (GCTCI) delakoan, txostenak bost oinarri hauei erreparatuta aztertzen ditu hiriak: talentua gaitzeko, erakartzeko, handitzeko eta atxikitzeko gaitasuna, eta bosgarrena, ostera, talentuaren bidez ezagutza orokorra sortzeko trebetasuna. Bilbo talentua atxikitzeko gaitasunaren adierazlean gailentzen da, zortzigarren postuan, eta, Europako iparraldeko Helsinki, Oslo eta Go\u0308teborgekin batera, oinarri honetan lehen 10 hirien artean hiru urtez jarraian egotea lortu du."}, {"text_idx": "#000006", "text": "Aipamen berezia Bilborentzat eta Bizkaia Talententzat\nAurtengo txostenak nabarmendutako kontuan artean, egungo testuinguruan talentu-hubek hobeto funtzionatzen dutela eta tokiko talentuak tokiko ekonomiari laguntzeko modu hobeak aurki ditzakeela dago, baldin eta haien lanak beren hiriei marka sendoa transmitituko dieten tokiko baliabideak eta berezitasunak uztartzea ahalbidetzen badie. Ildo horretan, txostenaren arabera, Bilbo \u201cbertako kultura, gastronomia eta berrikuntza uztartzen dituelako\u201d nabarmentzen da, \u201cBizkaia Talent talentu-agentzia dinamikoaren laguntzaz\u201d."}]